Molao wa gona bjale wa kua Korea Borwa ga o dumelele motho go gana go tsenela tirelo ya bošole ka baka la letswalo. Mengwageng e 60 e fetilego, banna bao e lego Dihlatse ba ka godimo ga ba 18 000 ba ile ba golegwa ka baka la go gana go tsenela tirelo ya bošole. Mo e ka bago Hlatse e nngwe le e nngwe nageng ye e bile le mogwera goba setho sa lapa seo se golegilwego. Ka 2004 le 2011, Kgoro ya Tsheko ya Molaotheo ya Korea Borwa e ile ya bolela gore batho bao ba golegilwe ka go dumelelana le molaotheo. Lega go le bjalo, ka July 2015, Kgoro ya Tsheko e ile ya theetša molato woo gape. Dihlatse tša Jehofa lefaseng ka moka di rapelela gore molato wo e lego kgale o fegilwe o rarollwe e le gore bana babo rena bao e sa lego bafsa kua Korea Borwa ba se sa golegwa ka baka la tumelo ya bona.